Namibiese gesondheidswerkers in gebed opgedraGesondheidswerkers omhels in die venster van die Paramount-hospitaal in Windhoek, Namibië. (Foto: Christo Gous via Kanaal 7/Facebook) Verskeie Namibiese motorfietsklubs het Saterdag hospitale in die hoofstad, Windhoek, besoek om vir gesondheidswerkers te bid wat onder groot druk verkeer sowel as Covid-19-pasiënte wat in hospitale teen die virus veg. Namibië gaan tans net soos Suid-Afrika gebuk onder ŉ derde vlaag van Covid-19-infeksies. Die Namibiese Kanaal 7 berig motorfietsryers het onder meer die Lady Pohamba-private hospitaal, die Rooms Katolieke-hospitaal en die Paramount Health Care Centre besoek terwyl die gemeenskap van Swakopmund, wes van Windhoek, ook byeengekom het om vir die genesing van Covid-19-pasiënte te bid. ’n Aangrypende foto van twee Namibiese gesondheidswerkers wat mekaar in ’n venster van die Paramount Health Care Centre in Windhoek omhels word sedertdien op sosiale media gedeel. Die foto het reeds meer as ’n 1 000 interaksies op Facebook ontvang en is deur honderde gebruikers gedeel. “My hart,” skryf een sosialemediagebruiker terwyl ander gesondheidswerkers vir hul heldhaftigheid bedank het. Luidens die Namibiese departement van gesondheid se jongste verslag is 2 428 nuwe bevestigde gevalle in die laaste siklus van 24 uur in dié land aangemeld. Die land se positiwiteitskoers staan tans op 56% wat beteken dat die helfte van Covid-19-toetse in dié stadium positief terugkom. Covid-19-gevalle word tans in al 14 van Namibië se streke aangemeld waarvan die helfte in die Khomas-streek aangeteken is. Luidens die verslag is 40 nuwe sterftes in nege streke van die land aangemeld met meer as 18 000 aktiewe gevalle tans in Namibië. Altesame 83 698 mense in Namibië het nou reeds positief getoets vir Covid-19. Die land se dodetal staan tans op 1 345 hoewel meer as 63 000 Namibiërs al van die virus herstel het. Foto’s en inligting met vergunning van Kanaal 7 Motorfietsryers bid vir gesondheidswerkers van die Rhino Park-private hospitaal in Windhoek. Foto: Kanaal 7/Facebook) Motorfietsryers kom byeen in Windhoek. F)oto: Kanaal 7/Facebook)